Imtella' Settembru 2, 2021 Żagħżugħa ta' 24 sena mill-Illinois ġiet arrestata wara li pprovat tivjaġġa b'ċertifikat tat-tilqima tal-COVID-19 falz. Hija riedet issiefer lejn il-Hawaii. Biex tkun tista' tivvjaġġa ffalsifikat iċ-ċertifikat iżda ma qagħditx attenta li jkollha ċertifikat jidher tajjeb. L-iktar żball oħxon kien li isem it-tilqima kien miktub ħażin – minflok Moderna kien hemm miktub Maderna. Hija għamlet dan biex tevita l-għaxart ijiem kwarantina. Malli waslet f'Honolulu u ġie skenjat iċ-ċertifikat instabu diversi żbalji fosthom l-isem tal-vaċċin u li waqt li hi tgħix Illinois kellha miktub li ħadet il-vaċċin f'Delaware. Meta l-awtoritajiet ċċekkjaw mal-uffiċjali ta' Delaware dawn ikkonfermawlhom li m'għandhom l-ebda rekord tal-mara li tlaqqmet. Hija għamlet xi żmien arrestata u wara ngħatat il-ħelsien mill-arrest fuq depożitu ta' $2,000, bil-kawża mistennija tinstema' tliet ġimgħat oħra.